**РЕПУБЛИКА СРБИЈА**

**Град Београд**

**Градска општина Чукарица**

**Управа градске општине**

**Одељење за буџет и финансије**

**II /02 број: 401-5/2025-3**

**15. јануар 2025. године**

**Шумадијски трг бр. 2**

На основу члана 16. став 2. Закона о буџетском систему („Сл. гласник РС“, бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019, 72/2019, 149/2020, 118/2021, 118/2021 – др. Закон, 138/2022, 92/2023 и 94/2024), начелник Oдељења за буџет и финансије градске општине Чукарица, доноси

**ПЛАН ПОСТУПНОГ УВОЂЕЊА РОДНО ОДГОВОРНОГ БУЏЕТИРАЊА У ПОСТУПАК ПРИПРЕМЕ И ДОНОШЕЊА БУЏЕТА**

**ГРАДСКЕ ОПШТИНЕ ЧУКАРИЦА ЗА 2025. ГОДИНУ**

Родно одговорно буџетирање представља увођење принципа родне равноправности у буџетски процес што подразумева родну анализу буџета и реструктурирање прихода и расхода са циљем унапређења родне равноправности. Градска општина Чукарица посвећена је континуираном подизању квалитета управљања јавним финансијама које ефективно одговарају на потребе локалне заједнице. Увођењем принципа родне равноправности у буџетски процес наставља се са унапређењем програмског модела буџета. Родно одговорно буџетирање доприноси побољшању ефективности и транспарентности буџета и омогућава бољи увид у користи које жене и мушкарци имају од буџетских средстава.

Имајући у виду да је у циклусу израде буџета за 2024. годину, родно одговорно буџетирање предвиђено у оквиру Програма 4 – Развој туризма, Програма 5 – Пољопривреда и рурални развој, Програма 8 – Предшколско васпитање и образовање, Програма 9 – Основно образовање и васпитање, Програма 11 – Социјална и дечја заштита, Програма 12 – Здравствена заштита, Програма 13 – Развој културе и информисања, Програма 14 – Развој спорта и омладине, Програма 15 – Опште услуге локалне самоуправе и Програма 16 – Политички систем локалне самоуправе, код корисника Одељења за друштвене делатности и привреду, Локалног савета за родну равноправност и индиректних корисника Туристичка организација Чукарица, КЦ „Чукарица“ и Спортска организација Чукарица, програмске информације које су садржале родну перспективу ажурирају се и у циклусу израде буџета за 2025 годину.

 1. Увођење родно одговорног буџетирања у поступку припреме и доношења буџета за 2025. годину, утврђује се према Плану приказаном следећом табелом:

|  |  |  |
| --- | --- | --- |
| **Редни****број** | **НАЗИВ БУЏЕТСКОГ КОРИСНИКА** | **НАЗИВ ПРОГРАМА****(број и назив програма у складу са униформном програмском структуром буџета ЈЛС)** |
| 1. | Управа ГО Чукарица – индиректни корисникТуристичка организација Чукарица | Програм 4 – Развој туризма |
| 2. | Управа ГО Чукарица –Одељење задруштвене делатности и привреду | Програм 5 – Пољопривреда и рурални развој |
| 3. | Управа ГО Чукарица –Одељење задруштвене делатности и привреду | Програм 8 – Предшколско васпитање и образовање |
| 4. | Управа ГО Чукарица –Одељење задруштвене делатности и привреду | Програм 9 – Основно образовање и васпитање |
| 5. | Управа ГО Чукарица –Одељење задруштвене делатности и привреду | Програм 11 – Социјална и дечја заштита |
| 6. | Управа ГО Чукарица –Одељење задруштвене делатности и привреду | Програм 12 – Здравствена заштита |
| 7. | Управа ГО Чукарица – индиректни корисник Културни центар „Чукарица“ | Програм 13 – Развој културе и информисања |
| 8. | Управа ГО Чукарица – Одељење за друштвене делатности и привреду и индиректни корисник Спортска организација Чукарица | Програм 14 – Развој спорта и омладине |
| 9. | Управа ГО Чукарица | Програм 15 – Опште услуге локалне самоуправе |
| 10. | Управа ГО Чукарица  | Програм 16 – Политички систем локалне самоуправе |

 Овај план утврђује се као минималан у смислу обухвата буџетских корисника и програма код којих се уводи родна компонента. Следствено томе ће у предлогу финансијског плана опредељеног буџетског корисника (а затим и у Одлуци о буџету) за 2025. годину, бити дефинисан најмање један родно одговорни циљ у оквиру сваког од Планом опредељених програма било на нивоу програма или програмске активности, уз настојање да се принцип родне одговорности примени на оба нивоа (као и додавањем у оквиру дефинисаних пројеката, уколико је применљиво). Такође, уз сваки дефинисани родно одговорни циљ, обавезно је дефинисање најмање једног родно одговорног показатеља за праћење постизања односног циља програма односно циља програмске активности и/или пројекта.

 Шифре и називи програма/ПА из овог плана не могу се мењати и морају бити у складу са шифрама и називима програма и програмских активности локалне самоуправе утврђеним за 2025. годину.

 У постављању родно одговорних циљева и показатеља, буџетски корисник користи релевантне локалне планске документе, укључујући и Локални акциони план за унапређење положаја жена и родне равноправности за период 2024-2028. године за ГО Чукарица и руководи се приступом родне равноправности садржаним у националним секторским или хоризонталним документима, као што је Национална Стратегија за родну равноправност за период од 2021. до 2030. године.

 2. Послове координације активности у области техничке и стручне подршке увођењу родно одговорног буџетирања спровешће **Кординаторка за родну равноправност** и **Одељење за буџет и финансије градске општине,** у сарадњи са релевантним институцијама надлежним за унапређење родне равноправности.

 3. Сви буџетски корисници подстичу се да у поступку израде програмског буџета кроз програме, програмске активности и пројекте у оквиру својих надлежности, припремају индикаторе/показатеље који се односе на лица тако да они буду разврстани по полу.

 4. Овај план објављује се на интернет страници градске општине и доставља свим буџетским корисницима градске општине.

НАЧЕЛНИК ОДЕЉЕЊА ЗА

БУЏЕТ И ФИНАНСИЈЕ

Мирко Игњатовић